Papersnake/gushiwen huggingface dataset:
送姚中丞赴陕州
无可（唐代）

二陕周分地，恩除左掖臣。门阑开幕重，枪甲下天新。

夹道行霜开，迎风满草人。河流银汉水，城赛铁牛神。

意气思高谢，依违许上陈。何妨向红旆，自与白云亲。
又和暮春蚕市
范纯仁（宋代）

古祠幽邃锦城隈，千骑欢游宴席开。尽日风光随綵旆，一方民乐在春台。

江头佛寺藏深竹，郊外人家荫绿槐。已奉更书催别绪，肯辞清赏屡追陪。
忆樊川梅花用东坡松风亭梅花韵
陈廷敬（清代）

半林乔木樊川村，数株梅花牵梦魂。媌娥靡曼不挂眼，夭桃野梦为狂昏。

一廛未安扬子宅，五亩欲老香山园。玉妃鬖髿露身手，暗香冷艳来相温。

有时先生春睡美，绮窗唤起惊朝暾。经寒故尝却罗幔，避风勤与关柴门。

翻笑孤山林处士，拥衾对花花无言。只今人去花寂寞，谁怜落月闲清尊。
绍兴以后时享二十五首
真宗（宋代）

于穆真皇，维烈有光。
丕承二后，奄奠万方。
威加武狄，道路穹苍。
歆时社祀，降福无疆。
答陈屦常秀才谑赠
晁补之（宋代）

驱车触热中烦满，苦无蔗浆冻金碗。
陈君诗卷可洗心，持作终朝晤言伴。
男儿三十四方身，布衣不化京洛尘。
白驹皎皎在空谷，黄鸟睍睆鸣青春。
子桑之居十日雨，入门不复闻人语。
形骸正是吹一吷，安用虚名齐后土。
文章初不用意成，黼黻帝躬临下民。
时花俚服诮新巧，牛马安所辞吾名。
禹穴幽奇行可强，江北江南正相望。
乘涛鼓枻何当往，爱惜水仙桃竹杖。
不应越女三年留，相见还须未白头。
蘧生知非苦不早，巨壑夜半遗藏舟。
达人一言嚆矢疾，相从琢磨悔去日。
菖莆正是可怜花，我独闻名不曾识。
雨后忆家
丘葵（宋代）

客里诗书债，人间骨肉情。一春不相见，四月又还经。

梅雨年年事，田禽夜夜声。直思到蒲节，方得侍亲庭。
书怀二首
郭印（宋代）

四十行将至，空怀晚岁忧。
看书浑欲睡，照镜只堪羞。
开口舌犹在，拂衣心未休。
西风羡雕鹗，鼓翮占高秋。
奉寄憺园先生
朱黼（宋代）

三年京国渺愁余，不向南州问起居。白发尚留豪兴在，青山应笑故人疏。

消磨晚景能忘酒，料理虚名好著书。我亦倦游期息驾，与君江上乐樵渔。
次韵上乘寺主僧如岳咏菊
陈著（宋代）

万紫千红各炫名，纷纷儿女哄春荣。
屈园秋种无人顾，独遇陶潜气始平。
钱尚宝家秋海棠
纪坤（明代）

剪剪秋风一断肠，美人无力怯新凉。十分春色胭脂晕，记得前身是海棠。
徐南卿招饭
陈造（宋代）

徐郎陋巷四立壁，乘间亦戒宾友食。
慈亲衰鬓不供剪，定卖春衣典书册。
念君治具良骚骚，与渠侵早来得得。
小楼十客不馀地，犹胜陶翁劣容膝。
江西米{上臨下米}丝作窝，吴国香粳玉为粒。
嗣宗阿戎各好士，笑颉羹鄙仍妇德。
老子旅寓得此饱，勃郁诗情喙三尺。
出门未妨雨垫巾，万屐声中缓归策。
四老诗
赵元安（清代）

凄然羞听凤求凰，白发思家怅老郎。岁岁怜人花烛艳，悠悠无梦蝶蜂狂。

魂销鸳浦清猿泪，心怯蚕房病骥僵。长羡孤山迟鹤者，梅妻奚自拥寒香。
江门钓濑与湛民泽收管 其三
陈献章（明代）

江门渔父与谁年，惭愧公来坐榻穿。问我江门垂钓处，囊里曾无料理钱。
游青城山
赵抃（宋代）

山到青城险复奇，地平孤起压坤维。直通一径岧峣上，俯觉千山迤逦卑。

为访隐贤题古壁，因观幽境过荒祠。白云深处逢岩老，醉酌松醪满鬓丝。
霜叶飞 小溪岁晚，与南金夜坐分韵
邵亨贞（元代）

晚风吹醒梅花梦，吟窗人倦无语。楚天云澹雁凄凉，何况黄昏语。

又忽忽、惊心岁序。村荒更回无钟鼓。对夜色萧条，谩借得、孤缸耿耿，独照离绪。

憔悴怨墨频题，征衣佣整，怪却双鬓如许。故园犹是旧东风，往事今尘土。

但忆着、章台柳树。十年青镜催迟暮。任艳怀、如流水，芳草王孙，有谁能赋。
和定国湖上 其一
刘跂（宋代）

溪光涵影碧萧萧，四合深林不见梢。寒暑若言无避处，世间那有况云巢。
释老六言十首
刘克庄（宋代）

应真渡揭厉水，个个皆以杖扶。
长江千里天堑，讵能踏一枝芦。
七夕
权德舆（唐代）

今日云輧渡鹊桥，应非脉脉与迢迢。

家人竞喜开妆镜，月下穿针拜九霄。
池上近作假山引水穿石撒珠其上亦有可观因成
吴芾（宋代）

终日尘劳困簿书，无因归泛小西湖。
且来池上看堆翠，更向峰西认撒珠。
触石有云时点缀，随风无雨自沾濡。
老夫行矣休官去，留与邦人作画图。
巴蜀人好食生蒜，臭不可近。顷在峤南，其人
范成大（宋代）

旅食谙殊俗，堆盘骇异闻。
南餐灰荐蛎，巴馔菜先荤。
幸脱蒌藤醉，还遭胡蒜熏。
丝蓴乡味好，归梦水连云。
和集贤钟郎中
徐铉（宋代）

石渠册府神仙署，当用明朝第一人。腰下别悬新印绶，

座中皆是故交亲。龙池树色供清景，浴殿香风接近邻。

从此翻飞应更远，遍寻三十六天春。
送程给事知越州
程嗣弼（宋代）

华宗晚贵派虽殊，别圃留诗叙旧娱。导水决谋摧宦者，尊君抗礼屈单于。

日疏宾閤容谈麈，秋过家山好鲙鲈。宸眷许来应暮召，不须久计恋东吴。
移床
杨万里（宋代）

清晨暑气已愁予，何况肠虫午及脯。
寻得松风小凉处，移床来坐又还无。
次韵李举之县丞秋日偶成 其二
洪适（宋代）

朝来倾耳得街谈，颇说尘容亦可惭。从事未知三尺守，醉心空向六经酣。
怀旧
李俊民（金朝）

杖藜重到古招提，硖石云深一径迷。不见同来旧时伴，怕看双翠壁閒题。
咏镜诗
萧纲（南北朝）

藕树交无极，花云衣数重。织竹能为象，缚荻巧成龙。

落灰然蕊盛，垂油湿画峰。天宫倘若见，灯王愿可逢。
减字木兰花·双龙对起
苏轼（宋代）

双龙对起。白甲苍髯烟雨里。疏影微香。下有幽人昼梦长。湖风清软。双鹊飞来争噪晚。翠颭红轻。时下凌宵百尺英。
句
高似孙（宋代）

豆蔻雨分霁，翠蟳雪炊香。
冬至日即席赋别黄萍谷同寅
孙元衡（清代）

至日初长暖律迎，登楼今见众峰晴。来时烟鸟随潮泛，往路风花与雪轻。

红叶堆边人欲醉，青山尽处月偏明。大堤芳草关门柳，又领中原别友情。
调笑
毛滂（宋代）

晚浪相逶頫。十年东风未应老。斗量明珠结里媪。花房著子青春深，朱轮来时但芳草。

芳草。恨春老。自是寻春来不早。落花风起红多少。记得一枝春小。绿阴青子空相恼。此恨平生怀抱。
游黄州东坡
李石（宋代）

斯文元祐间，一代人物好。我生嗟已后，不及见此老。

朅来东坡嗟，雪堂亚荒草。此州三家村，大江流浩浩。

四海矜重名，六丁护残藁。伤心逐客令，失脚空山道。

昔为魑魅憎，今作神明祷。小桥行吟处，风叶付谁扫。
览翠亭
王辉（宋代）

亭倚古台边，环亭翠蔚然。
芝兰深雨露，梧竹老风烟。
窗户香霏湿，阑干爽气连。
登临忘世虑，逸兴发林泉。
遣意二首
杜甫（唐代）

啭枝黄鸟近，泛渚白鸥轻。一径野花落，孤村春水生。

衰年催酿黍，细雨更移橙。渐喜交游绝，幽居不用名。

檐影微微落，津流脉脉斜。野船明细火，宿雁聚圆沙。

云掩初弦月，香传小树花。邻人有美酒，稚子夜能赊。
卖花声 帘下美人影
曹贞吉（清代）

对面尚参差。难慰相思。东风无力画帘垂。薄雾冥冥春未晓，掩映花枝。

蝉影乱罘罳。似隔天涯。金钩双控是何时。独立窥人人不见，卷上些儿。
送宋饮冰过四明郡斋
薛嵎（宋代）

元戎招士重亲临，喜遂诗书万里心。
乍免客愁供帐具，暂停游里戟门深。
秋空矫首瞻魁彩，夜烛凭花听雁音。
从此文名沧海阔，好风三日到鸡林。
大名野水舟登
赵完璧（明代）

野渡茫茫接晓烟，艰难世路复登船。蒹葭声里风惊雨，杨柳丛登水拍天。

钓艇日閒谁是主，蘋洲秋老自应怜。天涯宦况澹如许，一望东溟一慨然。
独秀峰
何桂珍（清代）

巨灵舒半臂，天外石飞来。屹立峰千仞，凌虚翠一堆。

水流岩寂历，岭峻鸟徘徊。粤右多奇境，如斯亦壮哉。
宫词
杨皇后（宋代）

忽地君王喜气浓，秋千高挂百花业。
阿谁能逞翻飞态，便得称雄女队中。
友人见访不值因寄
唐求（唐代）

门户寒江近，篱墙野树深。晚风摇竹影，斜日转山阴。

砌觉披秋草，床惊倒古琴。更闻邻舍说，一只鹤来寻。
登晴川阁望武昌
袁宏道（明代）

霜崖突出藓纱斑，铁笛临风去不还。百里帆墙千里水，一层城郭几层山。

遥知郁郁葱葱地，只在熙熙攘攘间。沙鸟窥鱼鸥觅渚，试看何物是清閒。
赏菊四首
杨万里（宋代）

菊花肯为别人黄，长怨先生不断肠。
两鬓尽凋无地插，一杯细嚼入神香。
咏花烛（烛花）
褚亮（唐代）

兰径香风满，梅梁暖日斜。言是东方骑，来寻南陌车。

靥星临夜烛，眉月隐轻纱。莫言春稍晚，自有镇开花。
和张辅之赠别
仇远（元代）

夜雨溪头泊客船，檐花沟溜亦涓涓。
灯前诗酒留三宿，纸上功涓付百年。
寒雁叫霜投木末，晴云扶日出山巅。
欲归苦被微官缚，不得相从酌冷泉。
寄和晏守
朱长文（宋代）

二年怀郡印，八度到柴扉。
曾未陪珠履，频烦友布衣。
水边孤鹤睡，天际片云归。
拜德知何日，烟霞恋翠微。
马山杂咏三十韵 其二十五
成鹫（清代）

占得孤峰最上层，断崖绝壁少人登。黄猿独坐啼清昼，白鸟群飞立古藤。

借地百年聊作客，出门千里不逢僧。老来空有名山约，拨草瞻风愧未能。
题李尚文少府所藏枯柳寒鸦图
郭钰（元代）

江边独柳飞群鸦，败枝残叶秋风斜。石泉可饮不可啄，似闻落日鸣哑哑。

一段凄凉幽思足，忽忆看花过韦曲。上林春早听啼莺，太液波晴写黄鹄。
中秋 其一
陈仁锡（明代）

月华冷于霜，水白已成路。飞鸟静不鸣，羽毛纷可数。
咏史
蜀乔（清代）

花尽春阑闭草庐，从容论古寸阴馀。汉朝兴废凭三杰，楚国存亡出二胥。

有客逃名身似叶，何人弹铗食无鱼。安贫老衲忘年月，一枕松风梦亦虚。
送耿处士
贾岛（唐代）

一瓶离别酒，未尽即言行。
万水千山路，孤舟几月程。
川原秋色静，芦苇晚风鸣。
迢递不归客，人传虚隐名。
题洛尾亭二首
张耒（宋代）

日出南山春雾收，浑浑洛尾入淮流。
莫向行人赠杨柳，折将离恨入孤舟。
和王太原中秋韵
韩宜可（明代）

未忍他乡死便休，每依南斗望中州。青天有月来今夕，白发无家度几秋。

客计空弹冯子铗，愁心长倚仲宣楼。明年此会知何在，且赋新诗纪远游。
秋夜读书有感
陆游（宋代）

鬓毛焦秃齿牙疏，老病灯前未废书。
卷里光阴能属我，人间声利久忘渠。
穷山藏拙犹嫌浅，粝饭支羸不愿余。
雨露安能泽枯朽，故人枉是费吹嘘。
明吴江女子叶小鸾自写小影为顾鉴沙题 其二
朱景英（清代）

晨书暝写遍缣缃，点染丹铅亦擅场。识取毫端吹欲活，画叉乞与返生香。
赴野渡招赏桂
卫宗武（宋代）

插架金英喷月光，园中列树更堂堂。
信从天上灵根出，染得古来诗句香。
今度花迟前度发，三分秋占二分强。
主人健笔供模写，压倒当年苏与黄。
登庾楼
朱浩（清代）

浔阳城北一江秋，高栋凌虚旧有楼。千里舳舻连白下，二分烟树是黄州。

风流未必输前辈，月上还须共此游。回首匡庐开半壁，炉烟正在紫峰浮。
撷阳阡二首
刘克庄（宋代）

特起虽名世，相承必象贤。
亦尝紬石室，终莫续铜川。
颇觉卿惭长，徒知物本元。
此生甘寂寂，白首抱遗编。
踏青游
赵温之（宋代）

竹外溪边，一枝破寒卫腊。莹素肌、玉雕冰刻。赋闲标，足馀韵，岂同常格。最风流，生来处处尽好，别得造化工力。

疏影幽香，意思迥然殊绝。算不枉、诗人分别。冻云深，凉月皎，愈增清冽。大潇洒，尤得静中雅趣，不许莺栖燕歇。
山寺闲步
珠亮（清代）

地僻景逾静，霜寒菊更幽。间阶徐步处，览尽一庭秋。

远岫随云杳，清泉带月流。微吟情不倦，风物足淹留。
招德观见老道士李如海年八十六矣
郭祥正（宋代）

弃官归去又重来，三十三年几人在。玉虹横截碧云溪，不见腾空见如海。
罗港
孔武仲（宋代）

八节滩头驻马蹄，淙淙流水日沉西。
岁时久已成陈迹，风景全然似此溪。
兰棹倚洲人竞过，篮舆索笔我闲题。
桃源仙境今何在，懊恼娇莺向暮啼。
十八坊诗 𢡟迁
王十朋（宋代）

相与勿言利，要令通有无。家家香一瓣，心慕舜之徒。
感寓 其五十二
朱诚泳（明代）

为善为君子，君子喻于义。为恶为小人，小人喻于利。

所思既不同，善恶岂相类。义利自两途，理欲所由异。

譬之食饮然，而各有所嗜。恶臭与馨香，伊人自知味。

吁嗟义利间，慎无迷厥志。北轲有法言，君子所当识。
题成趣亭
倪道原（元代）

吴氏亭台水竹间，百年幽兴满松关。匏樽雪后移当径，石榻晴来卧看山。

昼日鸣鸡花下散，春风飞燕柳边还。扬雄五亩城西宅，草就玄经未得閒。
月夜二首 其二
刘敞（宋代）

凉月含秋色，江天复雨晴。风雪异明灭，河汉亦凄清。

惊鹊时翻树，悲笳远过城。不眠看列宿，磊落背人倾。
会微之诸君
韩维（宋代）

开斋坐阅岁华空，乐与贤豪燕喜同。
清影屡移松桂月，和声频送管弦风。
远于籍外追歌妓，恨不樽前作醉翁。
况近始郊多废事，共迎萧露入弦中。
吊孙白谷尚书并题遗像 其一
焦友麟（清代）

兵溃潼关恨不禁，那堪覆辙又重寻。恩深不共熊袁死，事去难收贺左心。

夜雨行营悲冷灶，秋风战血上衣襟。羽书莫怨飞催急，天意苍茫叹到今。
至禅居
释绍嵩（宋代）

得路到深寺，溪流镜样清。
微芳缘岸落，荒竹过墙生。
烘日浅深色，寒鸦断续声。
我来无旧识，素抱与谁倾。
题四川崇庆牧常君殉节纪略后 其一
凌均（清代）

难臣珥笔久名钦，魂散巫阳不可寻。鸢堕蛮江荒徼梦，鹤归辽海故乡心。

战场终古流残泪，斋馆从今罢苦吟。此日浣花同庙食，灵旗风雨夜应深。
屏风
李商隐（唐代）

六曲连环接翠帷，高楼半夜酒醒时。

掩灯遮雾密如此，雨落月明俱不知。
和许觉民麈尾筇竹杖
郭印（宋代）

拂秽清尘志自殊，斯文危弱更当扶。
嘉言亹亹手尝御，高步徐徐身与俱。
驱犊几曾遭戏笑，化龙应亦在斯须。
龟毛兔角人人用，莫道吾家此物无。
前缓声歌
祝允明（明代）

瑶川遵穆晏，汾水从轩游。
玄王启灵会，道官亦交酬。
苍禽唳金启，琼鸾翥绛帱。
灵宾戛韵石，子登引空讴。
圣日丽万舞，祥吹振清球。
川后迎皓蜺，波臣趋翠虬。
湘姬偶瑶席，巫女行玉羞。
天老献秘文，圣年无时秋。
和兵部郑侍郎省中四松诗
陶雍（唐代）

右相历兵署，四松皆手栽。劚时惊鹤去，移处带云来。

根倍双桐惊，花分八桂开。生成造化力，长作栋梁材。

岂羡兰依省，犹嫌柏占台。出楼终百尺，入梦已三台。

幽韵和宫漏，馀香度酒杯。拂冠枝上雪，染履影中苔。

高位相承地，新诗寡和才。何由比萝蔓，樊附在条枚。
次金东园农家杂咏八首
杨公远（宋代）

妇作生涯勤杼轴，夫营活计在桑田。
老翁榾柮炉边坐，幼稚檐前负日暄。
崔文学甲携文见过萧然有出尘之姿问之则孙介
苏轼（宋代）

象服盛簪珥，岂是邢夫人。
敝衣破冠履，可怜范叔贫。
君看崔员破，晚就观国宾。
当年颇赫赫，翁媪争为姻。
?事见退之《赠崔员破诗》。
?蹭蹬阻风水，横斜挂边垠。
青衫映白发，今似梅子真。
道存百无害，甘守吴市闉。
自言总角岁，慈母为择邻。
邦人惊似舅，矫矫恶不仁。
诗文非他师，家法乃富春。
岂非空同秀，为国产隽民。
挺然齐鲁生，近出姬姜亲。
为文不在多，一颂了伯伦。
清诗要锻炼。
乃得铅中银。
自我迁岭破，七见槐火新。
著书已绝笔，一默含千谆。
蕢桴和苇籥，天节非人均。
时时自娱嬉，岂为俗子陈。
望海潮 沈寐叟海日楼图，次秦淮海韵
吴湖帆（清代）

大江东去，高城北望，愁萦旧梦宣华。魂断夜潮，神游故国，那堪宣目尘沙。

禁骑逐羊车。对青镫无语，霜鬓寻加。怕问中原，不知今日是谁家。

还听隐隐悲笳。念离宫淡月，上苑凄花。一片素怀，千行别泪，伤心只自堪嗟。

山外夕阳斜。想茂陵烟树，空老啼鸦。叶乱长安，凤楼何处恨无涯。
偈颂六十八首
释法薰（宋代）

喝如雷，棒如雨。
大地绝纤尘，回头无觅处。
地觅处，昨日有人从天台来，
却往径山去。
拜无垢先生祠
刘黻（宋代）

中兴遗此老，梦寐亦中原。
泣血两朝事，披肝一万言。
名方登禁掖，身已谪南源。
苦学无寒暑，双趺片石存。
叔峤印伯居伏魔寺数往访之
林旭（清代）

窗外丁香玉雪色，窗下两生坐太息。可怜太息空为尔，舍人县令官秩卑。

朝出空遮御史车，莫归还草相公书。宗庙神灵三百春，即今将相未无人。

言战言守言迁都，三十六策他则无。深宫追念前朝痛，根本关中敢轻动。

掷鼠忌器空迟疑，喂虎割肉有尽时。书生不自有科第，能为家国作么计。

东家翰林尽室避，犹闻慷慨排合议。
寒山千尺雪
弘历（清代）

支硎一带连寒山，山下出泉为寒泉。淙淙幽幽赴溪壑，跳珠溅玉多来源。

土人区分称各别，岂能一一徵名诠。兰椒策马寻幽胜，山水与我果有缘。

就中宧光好事者，引泉千尺注之渊。泉飞千尺雪千尺，小篆三字铭云峦。

名山子孙真不绝，安在舍宅资福田。槃陀坐对清万虑，得未曾有诗亦然。

雪香在梅色在水，其声乃在虚无间。
冷泉亭和贾秋壑韵
潘玙（宋代）

重到古招提，青松旧□围。
泉声流涧远，亭影带云微。
小雨随风去，残花逐絮飞。
白猿呼不应，人世几斜晖。
端江五日写怀六首 其五
陈恭尹（清代）

少日趋庭过，中年闭户居。耻为无用学，必读有源书。

衰白心徒苦，经纶事已虚。客途犹秉烛，终恐负居诸。
和单令九日二绝
胡寅（宋代）

行乐从来贵及辰，况逢节物一番新。
病夫久矣捐杯酌，怅望临风落帽人。
溪叟
景云（唐代）

溪翁居处静，溪鸟入门飞。早起钓鱼去，夜深乘月归。

露香菰米熟，烟煖荇丝肥。潇洒尘埃外，扁舟一草衣。
山寺坐雨
鄂恒（清代）

村昏雨不开，轻烟忽相接。山寺暮钟天，萧萧落黄叶。
连日大雪独坐有感
虞俦（宋代）

呼得苍头数橐金，旋沽村酒过墙阴。
焦琴不鼓知音断，冻笔频墙作意吟。
扰扰漫天空眩目，看看出日为寒心。
凭君试向江边问，又涨晴波几尺深。
和丙午衡州鹿鸣宴诗
廖行之（宋代）

丹诏飞来万国春，抡才美意属贤臣。
几年志气风云壮，一旦声贤日月新。
好把良筹裨负扆，莫贪香饵堕垂纶。
来年上国风光好，喜帖西驰沸路尘。
尧章金铜佛塔歌
周文璞（宋代）

白石招我入书斋，使我速礼金涂塔。
我疑此塔非世有，白石云是钱王禁中物。
上作如来捨身相，饥鹰饿虎纷相向。
拈起灵山受记时，龙天帝释应惆怅。
形模远自流沙至，铸出今回更精致。
钱王纳土归京师，流落多在西湖寺。
钱王本是英雄人，白莲花现国主身。
蛇乡虎落狗脚腾，何如红袍玉带称功臣。
天封坼开即退听，两浙不闻笳鼓竞。
归来佛子作护持，太师尚父尚书令。
一枚传到白石生，生今但有能诗声。
同袍秦外铦师兄，哦诗礼塔作佛事，
同吃地炉山芋羹。何曾董陆绮床供，
但见相轮铜绿明。哦诗礼塔犹未毕，
芦叶低飞山雨湿。
小重山 得程民部诗却寄
释今释（明代）

落落寒云晓不流，是谁能寄语、竹窗幽。远怀如画一天秋，钟徐歇、独自倚层楼。

点点鬓霜稠，十年山水梦、未全收。相期人在别峰头，闲鸥意、烟雨又扁舟。
巡社纪事
谭垣（清代）

出门仍沿溪，自上而及下。溪流远回汀，番厝藏中野。

此处丁盈千，林总甲诸社。罗拜纷难数，注名不停写。

圣朝湛濊恩，雕题绥福嘏。试观生息多，谁非被化者。

番老不言寿，番女亦云姹。由来沾雨露，亦自谋弓冶。

我为番目言，社丁不患寡。衣食所必需，犁锄正堪把。

行见尔番庶，击鼓吹豳雅。
山亭独坐用前韵遣兴四首 其二
谢迁（明代）

惯客家童贳酒还，酒旗摇飐杏村间。连云麦穗平过陇，刺水蒲村露浅湾。

多景轩开真得趣，无弦琴在足消閒。兴来且就邻翁饮，一醉俱忘岁事艰。
秋日杂咏
陆游（宋代）

红苋如丹照眼明，卧开石竹乱纵横。
骚人见处终然别，只说清秋采落英。
太守陈侯见要登黄山送马东玉遂用李白登黄山送族弟济赴华阴韵呈陈侯并送东玉
郭祥正（宋代）

颍川贤大夫，虚怀蕴虹霓。虽分铜虎符，合在帝苑栖。

邀我登黄山，攀云绝长梯。霜林正摇落，寒鸟鸣惨悽。

金牛饮空渚，天镜开峨嵋。尘埋宋武妓，藓剥开元碑。

谪仙送客处，魂断白日低。松梢想独鹤，轩昂避群鸡。

还思北溟钓，赤脚蹋鲲鲵。时穷壮士耻，思远骚人悲。

且举一杯酒，肯分云与泥。坐有北归客，张帆震雷鼙。

往献白玉璞，不怜红粉啼。荐章已交达，高名动朝闺。

君相必见收，烟霄速横飞。杯停可以起，看君开羽仪。
听雨
吕本中（宋代）

日数归期似有期，故园无语说相思。芭蕉叶上三更雨，正是愁人睡觉时。
高邮别秦观三首
苏辙（宋代）

蒙蒙春雨湿邗沟，蓬底安眠画拥裘。
知有故人家在此，速将诗卷洗闲愁。
笔端大字鸦栖壁，袖里清诗句琢冰。
送我扁舟六十里，不嫌罪垢污交朋。
高安此去风涛恶，犹有庐山得纵游。
便欲携君解船去，念君无罪去何求。
蓬麻喻
弘历（清代）

蓬生丛麻中，不扶而自直。设长荆棘林，支离困紏纆。

蓬兮尔何弱，麻兮实可则。自立还立彼，是谓君子德。

君子贵自立，端不如彼蓬。不见峭岩上，亭亭百尺松。

其直不藉麻，四时苍翠同。即使覆荆棘，有日荫童童。

豪杰不待文，览物兴无穷。
邵公泉二首
张嵲（宋代）

阴阴勿翦棠，听讼得处所。
滚滚山下泉，飞空作甘雨。
颂古三十一首
释梵琮（宋代）

婆子孤穷要嫁人，赵州闻得便相亲。
归来只说恩情话，堪笑无端惹客尘。
江梅引·无明咬断契真修
王吉昌（元代）

无明咬断契真修。度春秋。志清幽。江月光飞，冰彩耀神州。万劫云收明祖意，胥毛剔，齐偕万事休。混融性命妙机投。两绸缪。恣神游。湛湛真空，天地彀难收。通变冈极非内外，太虚体，廓元初，气艳浮。
次韵潘舍人画轴 其二
韩淲（宋代）

寻诗小醉时，不许老农知。叶叶泛轻舠，试渡野水陂。
梅花
林逋（宋代）

小园烟景正凄迷，阵阵寒香压麝脐。
湖水倒窥疏影动，屋檐斜入一枝低。
画工空向閒时看，诗客休徵故事题。
惭愧黄鹂与蝴蝶，只知春色在桃溪。
偈颂七首 其五
释师一（宋代）

冻云欲雪未雪，普贤象驾峥嵘。岭梅半合半开，少室风光漏泄。
孝宗皇帝御制春词御书赞
岳珂（宋代）

春赋之作，八荒是同。
掞词寄情，则其余功。
德异元人，理存观妙。
臣藏其真，以见电笑。
读鲁晋二公傅
石介（宋代）

节似鲁公犹被陷，忠知裴度亦遭谗。
上无明主奸邪胜，我读遗篇泪满衫。
阮郎归（丹桂）
刘镇（宋代）

金茎浥露未成霜，西风只旧凉。蕊仙何事换霞妆，恼人秋思长。
香世界，锦文章，花神不覆藏。小山骚客政清狂，同花入醉乡。
送王寺簿倅秩满回蕲 其一
韩淲（宋代）

涧头连雨水还平，岸草纵横日日生。过眼空林惟鸟影，惊心匝地转蛙声。

病多止酒慵寻句，老矣焚香喜诵经。见说玉溪王别驾，二年官满又将行。
颂古二十七首
释云贲（宋代）

映林映日一般红，吹落吹开总是风。
可惜撷芳人不见，一时分付与游蜂。
舟过道士庄
陆游（宋代）

江蓠芳杜满沙汀，道士庄前酒半醒。
上下风烟还竟日，往来鱼鸟各忘形。
归人薄晚常争渡，病叶先秋亦自零。
兴欲尽时犹小住，北村渔火看青荧。
潇湘逢故人慢 张晴峰脩雷琴成有赠
曹贞吉（清代）

千年神物，是天宝元音，宣和遗谱。零乱金徽苦。想阅遍繁华，蘧然今古。

流水高山，弹不尽、喁喁儿女。当此际、燕市重游，白发郎官知汝。

续鸾胶，调凤咮，早韵磬、琤琮响泉凄楚。百衲还堪鼓。

似海岸窈冥，成连径去。危柱哀弦，抵多少、惊沙飞雨。

再等到、蛇蚹纹成，又是几番旦暮。
西湖行宫八景 其四 瞰碧楼
弘历（清代）

览景不嫌高，山楼瞰碧涛。雨晴皆合赏，俯仰更无劳。

洗涤尘氛气，差排歌舞曹。悠然会心所，摛句亦因豪。
冬夜有怀柯田山人四首 其三
张元干（宋代）

客里了无况，乱来何止贫。淹留频换岁，老大更思亲。

泥饮思田父，供粮乏故人。自怜归未得，不是白头新。
凌晨复有惠急笔次韵
陈造（宋代）

仕途决矣息交游，姑向林泉访胜流。
短褐直甘乘下泽，异乡终胜赋登楼。
惊心梦境檀槐战，屈指乡园秫稻秋。
雉翳龟燋缘有用，未闻金弹中沙鸥。
九日怀麦岐时往江东未返用前韵 其一
陈献章（明代）

东西填脚债，已过一秋期。今日拈花处，思君第一卮。
馀姚江上夜看残雪
苏泂（宋代）

星斗夜迢迢，江空一棹摇。
乱山诗态活，残雪醉魂消。
已作无怀氏，长思有道朝。
周公梦不见，篷底听鸱鸮。
简赠吴仲权镒
赵蕃（宋代）

江西名士多所识，尽道延陵有异孙。
赋就早能传学子，诗成晚更彻宗门。
经过县郭办相觅，邂逅心期欲暂论。
禁省催君咏红药，江湖要我撷芳荪。
南台桥
蓝涟（清代）

四十年前白石桥，大旗风紧马萧萧。行人不管双溪水，流出桥东作海潮。
高沙曾良臣筑思以念亲傍辟书阁肖杨诚斋及予
周必大（宋代）

德行渊骞，曾参曷遗。
盖生也后，其年可推。
遥遥华胄，古今与稽。
诚斋则贤，我愧思齐。
暖轿
孔武仲（宋代）

垂帘为户竹为舆，千里征行似宴居。
达摩无心惟稳坐，倪宽已老更耽书。
隐者居
周文璞（宋代）

密竹缘坡便当篱，野泉入户自成池。
床头一卷麻衣易，更有寒山拾得诗。
戏汪汲
洪朋（宋代）

汪童躯小胆良大，读书气欲吞渤澥。银钩玉唾不作难，已向笔端风雨快。

昔过重湖喙欲鸣，还来南浦羽犹铩。坐窗软语戒寒秋，阴壑收声虚万籁。

可怜脱身疟疠馀，槁项黄馘一何惫。石脆山中足条草，谁能折来已君疥。
留别郑三、韦九兼洛下诸公
高适（唐代）

忆昨相逢论久要，顾君哂我轻常调。羁旅虽同白社游，

诗书已常青云料。蹇质蹉跎竟不成，年过四十尚躬耕。

长歌达者杯中物，大笑前人身后名。幸逢明盛多招隐，

高山大泽征求尽。此时亦得辞渔樵，青袍裹身荷圣朝。

犁牛钓竿不复见，县人邑吏来相邀。远路鸣蝉秋兴发，

华堂美酒离忧销。不知何日更携手，应念兹晨去折腰。
朝中措 兰词百亩余香
沈禧（元代）

芳皋百亩长荪兰。竹石共檀栾。风泛国香冉冉，霞滋幽艳漙漙。

芽抽紫玉，花垂月穗，叶缀香缨。堪羡也宜剑佩，此生不遇湘灵。
题岳麓深固轩
释德洪（宋代）

湘西峰顶寺，楼阁藏烟翠。危台占峰颠，小轩寄幽致。

游人常不到，石壁照溪邃。于世复何求，此生眠食耳。

翛然亦何有，蒲团空曲几。凭高俯城郭，车马环磨蚁。

城郭望诸峰，时见孤云起。
鹧鸪天·宴罢中秋恰四朝
佚名（宋代）

宴罢中秋恰四朝。金炉因甚把香烧。若非金母生今日，应是麻香降此宵。歌窈窕，舞娇娆。迭将寿酒酌金蕉。椿龄柏算何须祝，名列仙班亦孔昭。
二陈作书怀诗亦次韵
葛胜仲（宋代）

山城真称著寒儒，绕屋青苍似故居。吏牍纠纷惭磔鼠，斋厨萧索待泔鱼。

懒如园令将移病，穷似虞卿合著书。赖是丰年民气乐，梦回时见旐维旟。
万府君挽词 其二
王十朋（宋代）

老成嗟不见，里巷尚能谈。衣解因周急，簪还务激贪。

蹶蹄心不愠，折翼泪常含。瞑目应无恨，声名与佛参。
八月十五日过蓬豀书净戒寺
李新（宋代）

瓦冷云埋殿，灯长黑暗沙。
药灵閒草木，蔓走古龙蛇。
石佛随山老，松梯转路赊。
门前溪水浅，无处问仙家。
和涧上丈人石淙作依元韵
晁说之（宋代）

岷江将入海，金山中斥攫。
近樵得雁荡，平地风落落。
狞儿一称绝，如夔理舜乐。
那知嵩石淙，视彼削则削。
两处各瑰俊，一日得磅礡。
水从嵩阴来，到此几溪壑。
势尽划纵横，天地自开凿。
腹背涵丛峰，星斗俱漠漠。
波摇下嶔崟，云度上岝崿。
为山无麓趾，突兀便可乐。
北首揖三顶，雁行共辽寞。
睥睨万培塿，飘然风中箨。
莫言聚石耳，乍如五阴剥。
试观烟霞生，如莲敷青雘。
非山亦非石，水亦非激跃。
痴龙有路寝，醉蜃不收阁。
因得为人戏，何处颜色怍。
或疑上帝宫，盆山映丛薄。
盲风吹下将，尘世暂斟酌。
又疑涿野战，行阵龙虎作。
过怒禁不散，结此空黝噩。
宁论八
周德言游小庐山观余壁间诗次韵示教走笔奉谢
徐瑞（宋代）

美人尘外姿，胸次澹孤清。空堂语三日，隐隐金石声。
香山猫食粥
郑清之（宋代）

梵宫新遣两貍奴，晨粥饥餐食肉如。
料得伊蒲三昧熟，未知绕膝诉无鱼。
送驾部王子督楚学
皇甫汸（明代）

中兴文运应图开，声教遥知薄海回。共看济济多周士，更道彬彬悉楚材。

楚乡今上龙飞地，代来总是攀鳞起。里社鸣时河正清，銮舆幸后云常紫。

骚坛屈宋本称雄，谁为操斤向郢中。明堂岂羡菁茅贡，江汉先歌棫朴风。

奉扬德化劳宸眷，蜀郡王褒被嘉荐。藻鉴曾推吏部郎，才华况属瀛洲彦。

君不见伯乐不生良骥缺，钟期死后朱弦绝。曲学翻为弟子嘲，离经徒守迂儒说。

作范如君夐出伦，文从三变一朝新。道傍散木犹蒙顾，径里幽兰并沐春。

寄言和氏私相喜，千载今逢辨玉人。
跋写真刘敏叔八君子图
杨万里（宋代）

一代一两人，国已九鼎重。
如何八君子，一日集吾宋。
古人三不朽，诸老一一中。
久别忽相逢，相对恍如梦。
陆簿生日
王炎（宋代）

冬令始严肃，涉气回晏温。
帘帏映瑞色，见此天上麟。
蒙羽有再来，机云定前身。
清标入黄绶，胸次不受尘。
洗玉酌流霞，眉间喜津津。
飞龙御天位，乔木思世臣。
功名固自有，难得惟青春。
襄阳早秋寄岑侍郎
崔湜（唐代）

江城秋气早，旭旦坐南闱。落叶惊衰鬓，清霜换旅衣。

时来矜早惊，事往觉前非。体道徒推理，防身终昧微。

故人金华省，肃穆秉天机。谁念江汉广，蹉跎心事违。
辑陶句送胡仲方东归四首
项安世（宋代）

凄凄风露交，落叶满长陌。
荆扉昼常闭，寂寂无行迹。
东方有一昼，素袍深可惜。
时复墟曲中，载醪祛所惑。
遥遥至南荆，此昼再难得。
三子赠答诗 其一
陈子升（明代）

我昔游五岳，登高仰寰宇。附孔上泰山，攀葛吟梁甫。

封禅七十二，其事在太古。继此徒荒唐，秦皇与汉武。

绵邈予有怀，飞龙居九五。黋炳以辉煌，圣作而物睹。

一人响圜方，百辟分茅土。子其从我游，高名录天府。
题韩允传所藏钱舜举山居图 其二
郑真（明代）

翩翩鞍马过桥西，荒崦人家竹树低。见说草堂春似海，杜陵不数浣花溪。
绝句
欧阳修（宋代）

冷雨涨焦陂，人去陂寂寞。
惟有霜前花，鲜鲜对高阁。
雷塘
阮大铖（明代）

雷塘无限白杨花，寒食西风集暮鸦。
莫向旧堤窥柳色，春锄争上玉钩斜。
伏睹致政太傅侍郎 其二
文彦博（宋代）

华颠相顾最相亲，同是三朝二府人。曾忝政堂陪大论，又叨枢府继清尘。

我惭蒲柳衰残质，公称夔龙强健身。把酒观言兼恋德，春晖不觉渐西沦。
水调歌头·人生如寄耳
赵师侠（宋代）

人生如寄耳，世态逐时移。浮名薄利能几，方寸漫交驰。粗足生涯随分，到眼风光可乐，终不羡轻肥。有志但长叹，无路且卑飞。恨年华，何去速，又来迟。绿荫浓映池沼，縠浪皱风漪。啭午莺声睍睆，滚地杨花飘荡，爱景惜芳卮。此意谁能解，一笑任春归。
次韵杜安行见寄六首 其二
郭印（宋代）

佳人秋水远，思忆破晨昏。酒尚无同把，文谁与细论。

心交神自契，目击道先存。他日如寻访，柴扉水竹村。
李毅师载出塞归熟食日邀客湖上有诗求和遂用
李复（宋代）

新知剑外朱兼阮，旧侣江边白与张。
去国杜翁为客久，传诗韩老遇春忙。
一年喜竞清明日，千里归从战伐场。
山寺雪消云已暖，湖亭冰尽水生光。
半生几见逢三雅，此举无辞略百觞。
莫负高名兴苦叹，静中阅尽喜难忘。
中山孺子妾歌
王世贞（明代）

中山孺子妾，出自君王宫。玉蕊堕九天，犹能挂帘栊。

不见东家儿，邯郸才人厮养妻。朝来系马栈，生割流黄帷。

江姬屈，阴姬伸。屈伸有奇亦有真，犀角偃月为何人。
送朱传道推官赴刑部详覆
强至（宋代）

文章自老齿独壮，富贵偶迟名最先。
冷落官曹按丹笔，风流幕府别红莲。
高谈倾座迥无敌，清骨照人长欲仙。
好在胸中书万卷，校雠四库续登贤。
窈窕曲 其一
屈大均（明代）

窈窕房栊里，鸣琴和好仇。芙蓉生木末，亦得照清流。
桂之树行
释宗泐（明代）

桂之树，桂生一何偏。两株分立于庭前，西株憔悴东株妍。

桂之树，桂生一何蠹。西株方来采其荣，东株又复无人顾。

桂兮桂兮非汝怜，纵观万事无不然。武安堂上席方暖，魏其门前秋草芊。

莫道荣枯长异势，从来反覆无根蒂。高歌感激君不听，请君试看庭前桂。
谋退四首
宋庠（宋代）

常闻疏少傅，知足遽辞官。
祖道宾仪盛，挥金里宴欢。
畏途非蠖屈，高志自鹏抟。
行路贤哉叹，吾心良所安。
梅花百咏 其十五 绿萼梅
冯子振（元代）

蕊珠宫里小仙娃，暂别椒房抑翠华。底事尘缘犹未断，谪来人世作名花。
望海潮（浮远堂）
史隽之（宋代）

危岑孤秀，飞轩爽豁，空江泱漭黄流。吴札故邱，春申旧国，西风吹换清秋。沧海浪初收。共登高临眺，尊俎绸缪。凤集高冈，驹留空谷接英游。

八窗尽控琼钩。送帆樯杳杳，潮汐悠悠。千古兴怀，关河极目，愁边灭没轻鸥。淮岸隔重洲。认澹霞天末，一缕青浮。未许英雄老去，西北是神州。
见杭州乌窠和尚后作
白行简（唐代）

白头居士对禅师，正是楞严三昧时。一物也无百味足，恒沙能有几人知？
吴彦和朝散挽诗二首 其二
刘一止（宋代）

谈经析理老逾工，家学诸郎得马融。心远自无流俗驾，语真端有古人风。

每容晚进壶觞共，尚许残年杖履同。悽断松杉封马鬣，不堪持酒酹桥公。
四睡次三兄茂载韵 其三 秋
范浚（宋代）

小窗卧冷听吟蛩，半拥轻衾乍怯风。清梦不成空有恨，萧骚疏雨打梧桐。
叹葵花
戴叔伦（唐代）

今日见花落，明日见花开。花开能向日，花落委苍苔。

自不同凡卉，看时几日回。
依韵答提刑张太博尝新醖
范仲淹（宋代）

南阳本佳处，偶得作守臣。
地与汝填近，古来风化纯。
当官一无汝，易易复循循。
长使下情达，穷民奚不伸。
此外更何事，优游款嘉宾。
时得一笑会，恨无千日醇。
客有多闻者，密法为我陈。
自言此灵物，尽心妙始臻。
非徒水泉洁，大要麹檗均。
暄凉体四时，日月周数旬。
其气芳以烈，厥味和而辛。
涓涓滴小槽，清光能照人。
固可奉宗庙，宜能格天神。
我姑酌金垒，驻此席上珍。
况有百花洲，水木长时新。
烟姿藏碧坞，柳杪见朱闉。
两两凫雁侣，依依江海濒。
晚光倒晚影，一川无一尘。
悠悠乘画舸，坦坦解朝绅。
绿阴承作盖，芳草就为茵。
引此杯中物，献酬交错频。
礼俗重三爵，今乃不记巡。
大言出物表，本性还天真。
或落孟嘉帽，或抛陶令巾。
吾非葛天氏，谁为刘伯伦。
大使达观者，与予日相亲。
作诗美嘉会，调高继无因。
但愿天下乐，一若樽前身。
长戴尧舜主，尽作羲黄民。
耕田与凿井，熙熙千万春。
远游
杜甫（唐代）

江阔浮高栋，云长出断山。
尘沙连越雟，风雨暗荆蛮。
雁矫衔芦内，猿啼失木间。
弊裘苏季子，历国未知还。
廷尉
姚元之（清代）

廷尉天下平，国法无偏陂。如何民命轻，但伺长官意。

有客颜比民花红，出入宫门气如虹。升堂指画生疾风，怒雷奔电来天东。

死囚累累不敢穷，明朝荐牍上九重，巨案曲尽称全功。

功者色欣欣，裘马归西园。长筵集僚友，列坐道辛勤。

珍错罗列杂蒸豚，狂呼大叫酒千尊，自言折狱如有神。

宾从咸叹息，仆御亦翩翩。我闻红阳教，十人九死空全村。

不知汉世驷马门，朱紫谁氏之子孙。
南中春意
钱起（唐代）

入仕无知言，游方随世道。平生愿开济，遇物干怀抱。

已阻青云期，甘同散樗老。客游南海曲，坐见韶阳早。

旧国别佳人，他乡思芳草。惜无鸿鹄翅，安得凌苍昊。
杜园九日红梅主人以为瑞彭潜心索赋
张埴（宋代）

鞠后西风醉饮醇，醖香酿影夺初春。
几年江县依缘旧，一笑孙初造化新。
钿翠半偏如意悮，钥鱼晓放守宫人。
是谁不识花为瑞，分寸跻攀及太真。
桑乾河
蔡羽（明代）

桑乾八月寒，胡中射生早。
弯弧决封牛，群氐醉眠草。
白登山头决夜啾，胡人火猎无时休。
并州小儿惯厮杀，夜半窃得丁零头。
左手接飞鸢，右手挟双矛。
马上吹胡笳，扬鞭入朔州。
嫖姚帐前交首级，但问几颗能封侯。
吁嗟！死士在边不用忧。
寄胥直夫
项安世（宋代）

江上岁云暮，风波无定时。
天寒归鹤早，水阔到船迟。
老去颇谙事，病来仍废时。
愿君逢驿使，寄赠小梅枝。
繇白莲至铁岭月行至将乐
郭之奇（明代）

晓夕青山近远从，翠微西日渐斜封。云迷不辨秋深浅，雨过初看月淡浓。

万壑泉声归去水，千林烟霭散前峰。灭明颇见真空色，独许劳人息意逢。
送韩廷评婺州市征
宋祁（宋代）

去程烟草妒蓝袍，越绝天文宝婺高。五两樵风船画鹢，九秋犀烛鹭翻涛。

吴盐煮海通关赋，陆橐收金析利毫。仙酎油囊鲈鲙洁，未妨馀暇左持螯。
青玉案（残春）
赵长卿（宋代）

梅黄又见纤纤雨。客里情怀两眉聚。何处烟村啼杜宇。劝人归眉，早思家转，听得声声苦。

利名萦绊何时住。恼乱愁肠成万缕。满眼兴亡知几许。不如寻个，老松石畔，作个柴门户。
贺新郎 汝州月夜被酒感怀董二
陈维崧（清代）

今夜清辉苦。真醉矣、人生有几，关山如许。极目海天浑一碧，回首家乡何处。

总则是、年年羁旅。脱帽凭阑何限恨，倚风前、细把寒更数。

谁更打，严城鼓。

无端忽忆疏狂侣。曾记得、乌衣巷口，别来如雨。明月也知千里共，照尽秦楼楚戍。

应渐到、故人黄土。只恐白杨和月冷，比人间、更有销魂处。

汝河水，白如乳。
客言来自上皋道中以其语作一绝
陆游（宋代）

日晒霜融作浅泥，酒家却在断桥西。五陵今代无豪侠，独卧茅檐听午鸡。
燕堂诗
蔡兹（宋代）

世情日浇道情深，悔不林泉早脱簪。
一世简编胎后叶，百年香火奉先心。
诗缘好句须亲录，酒到浓时辄倩斟。
於此更无关意事，时携诸幼步花阴。
重九陪胡侍御游江心寺
杨旦（明代）

扁舟棹入水云乡，劫火初销迹半荒。华发谁怜陪后乘，黄花何事负重阳。

郊原过雨群芳剩，燕雀随风万里翔。丞相祠前山色好，森森梧竹倚高冈。
句
刘彦祖（宋代）

别后频芳草，愁边更落花。
赠别
胡奎（元代）

正月二月春风来，桃花李花犹未开。故人酌我一杯酒，恰似汉水蒲萄醅。

邂逅关西好孙子，磊落奇才有如此。况有能诗何水曹，尊前谈笑清风起。

扬子江头春水生，一帆东指盐官城。明朝我亦南昌去，长倚香炉望晚晴。
题粲书记作双鸲鹆并宿梅花上
释居简（宋代）

金线单弦馀睡思，黪茸乱羽欠春声。立残参子黄昏月，犹傍梅花瘦影明。
和林和靖先生梅韵
胡铨（宋代）

风亭小立梦初残，步步凌空对广寒。
照眼双明清可掬，闲情一广淡相看。
晓萦瑞雾黏初润，晴映高云暴未乾。
三嗅临风思无限，蕊宫遥夜酒初阑。
偶得二首
项安世（宋代）

雪中春到梅花觉，冰底水行人未知。
珍重天公好消息，通今通古更何疑。
独游
唐庚（宋代）

是日游于独，乃情知者谁。时光新旧岁，节物浅深枝。

鸦攫春祠敏，鸢窥野烧痴。田园有妙理，吾悔得之迟。
客怀奉简玉山
熊梦祥（元代）

我昔离家七月强，只今十月陨清霜。可惭浊酒黄花兴，应悔青灯白发长。

翠袖天寒修竹暗，绮窗日暖唾茸香。夜长枕上扬州梦，江北江南是故乡。
杂感 其三
曾纪泽（清代）

骥服盐车上太行，眼中驽蹇任超骧。九方皋死心先冷，八尺身存项总强。

岂有蔷薇颁皂枥，误寻苜蓿走沙场。何年外阪争途罢，一骋兰筋陟六方。
湖上大雪作歌
觉罗桂葆（清代）

重重叠叠云气围，苍苍凉凉湖浪稀。元冥司令理应尔，雪花如片漫天飞。

逆风行船马脱鞿，碎冰琤瑽喧石埼。远峰埋没近峰峭，低桥明洁高桥巍。

葛岭松篁绿愈静，栖霞枫丹红赐绯。南屏钟声凝翠微，气候凛冽僧扃扉。

逋翁骑鹤天外归，坡老撰杖林间晞。相逢一笑戛乌榜，轻蓑催换渔人衣。

湖楼疥壁去腊尾，秃毫忍冻淋漓挥。几痕鸿爪忽到眼，枨触吟兴呼妃豨。

我本左司旧宾客，两年湖侧疏嘲讥。乾坤更幻游世界，天意不薄人难违。

暝禽啼空导归路，船唇篷背生光辉。逝将呼朋诣绝顶，吴山残雪供攀依。
秋日过昭陵
刘沧（唐代）

寝庙徒悲剑与冠，翠华龙驭杳漫漫。原分山势入空塞，

地匝松漫出晚寒。上界鼎成云缥缈，西陵舞罢泪阑干。

那堪独立斜阳里，碧落秋光烟树残。
烛影摇红·越上霖雨应祷
吴文英（宋代）

秋入灯花，夜深檐影琵琶语。越娥青镜洗红埃，山斗秦眉妩。相间金茸翠亩。认城阴、春耕旧处。晚舂相应，新稻炊香，疏烟林莽。
清磬风前，海沈宿袅芙蓉炷。阿香秋梦起娇啼，玉女传幽素。人驾梅槎未渡。试梧桐、聊分宴俎。采菱别调，留取蓬莱，霎时云住。
哭郭仲微三首
宋祁（宋代）

仓卒闻婴疾，何辜遂没身。
哭筵同产子，霜寝未亡人。
冢有邢山旧，天为京兆邻。
想君赍志恨，不使白杨春。
满江红 其三 青墩夏咏，和陈其年江村韵
董元恺（清代）

长日阴阴，隔阛阓、超然城市。见一带、波蕖冉冉，汀蒲靡靡。

照箸冷淘槐叶脆，胶唇环饼松花美。更烂蒸、香齑白鱼肥，冰厨里。

微吟倦，眠迟起。独酌罢，炊菰米。想田夫风味，年年如此。

闲课阿奴锄白术，忙催竖子寻苍耳。只微躯、药物满园中，沾沾喜。
雨中泛舟
弘历（清代）

油云暗远空，丝雨涨前浦。拿舟弄凉汰，冥濛迷处所。

盆倾乍澎湃，万珠跳碧波。不必香炉峰，九天落银河。

堤柳尽含烟，岸山忽如沐。一棹沧浪风，高吟揽清淑。

淅㶕縠纹增，渔矶已罢罾。独思垄亩润，差以慰心凭。

茗炉供静瀹，诗帖亦閒裁。犹见西山云，横空送雨来。

棹破一溪烟，閒鸥下远沚。何须并州刀，剪得吴江水。

洒迥织千丝，飘风湿几席。推篷眄天水，一色相连碧。

雨脚尚廉纤，停桡意独忺。晚来云散处，露出数峰尖。
昌谷
刘克庄（宋代）

王孙乘颢气，九万里空洞。
春风吹玉唾，点点成彩凤。
不惟仆命骚，直恐无雅颂。
暮归阿{上弥下女}嗔，奴辈锦囊重。
送嵩上人住庵
释正觉（宋代）

烧痕笋蕨富登春，谁解看承庵内人。
天供毕华功未尽，龙吟枯木病难泯。
夜禅终作寒蝉蜕，昼卧何妨倦鸟伸。
后日重来勘诸祖，阿谁钩上赤梢鳞。
大鱼图
刘珝（明代）

长风驾海峥嵘立，百川如沸天吴泣。赤鲤横霜怒浪掀，三十六吴当水击。

扬鬐鼓鬣辟鸿濛，凡介常吴应伏匿。乾坤浩荡古今浮，烟云咫尺风雷夕。

葛陂竹化事无凭，丰壤剑沈人已昔。琴高跨背亦渺茫，子英骑角空腾踯。

何如锦吴三月春，桃花浪暖迷云津。天下苍生望霖雨，一朝变化苏呻吟。
次韵恩平郡王
史浩（宋代）

彤庭秋晚宴，和气与春同。
寿酒千钟绿，宫化万叠红。
金羁鸾仗底，赤舄玉阶中。
归路闻人语，关雎诵国风。
秀野
周弼（宋代）

小作幽园傍宅开，只须数亩占楼台。
石移林屋秋云至，水带松楼暮雨来。
径草散香迎过屐，砌花分影荫流杯。
人家园圃应无数，不似君能日几回。
简人求酒二首 其二
韩淲（宋代）

无客犹须酒解忧，客来宁免为之谋。白衣走送君家事，莫问东篱菊未秋。
濠上
许及之（宋代）

观鱼要水清，爱鱼嫌芰剌。能了濠上乐，处世何必避。
偶笔示张廷佐都司马金挥使
湛若水（明代）

天地合德，为阴为阳，为雨为霜。圣人合德，为喜为怒，为文为武。

或以揖让，或以毅果。如人一身，弛张在我。在我弛张，文武一道。

一道在我，无施不可。
次韵孙志康牡丹 其一
苏过（宋代）

春事依稀见一班，山花灼灼强施丹。能容丞掾歌呼处，信是平阳度量宽。

溪上有人归独晚，夜阑秉烛若为欢。但筽草檄催诗债，何必重寻落蕊看。
次齐守岩老见示东湖之韵 其二
黄裳（宋代）

月华西下日华东，闪闪湖光渺渺中。天地会通银色界，亭台还合水晶宫。

披襟望处清生白，穿径游时翠引红。自许此生心已了，湖山尤称道家风。
汉宫春（己未中秋作）
周紫芝（宋代）

秋意还深，渐银床露冷，梧叶风高。婵娟也应为我，羞照霜毛。流年老尽，漫银蟾、冷浸香醪。除尽把，平生怨感，一时分付离骚。

伤心故人千里，问阴晴何处，还记今宵。楼高共谁同看，玉桂烟梢。南枝鹊绕，叹此生、飘转江皋。须更约，他年清照，为人常到寒霄。
留别乾明山主
梅尧臣（宋代）

自余衔哀归，不与人事接。
两至此饭僧，华宇何晔晔。
大士邀我铭，吾学愧涉猎。
强述殊不高，下笔曾未惬。
岂意烦镌刊，有似虫镂叶。
徒将珉石蠹，柱坏亦已辄。
又不虞後人，讥诮喙嗫嗫。
今我将还朝，方丈一登蹑。
岭竹与岩花，所植皆妥帖。
罗列森翠戈，次第笑朱颊。
乃知化平等，此意异蜂蝶。
世人莫复问，江上鼓轻楫。
柳浪袁中郎先生别墅
侯家璋（清代）

春犁耕尽馆基高，柳浪如今剩白涛。陶令归时原有菊，刘郎去后已无桃。

天空牧笛湖三面，月上渔船水半篙。故里人来萧索甚，碑文剥落首重搔。
送顾梁汾南还
博尔都（清代）

雪霁郊原映翠微，红亭分手欲沾衣。春风古道人归去，斜日荒村鸟乱飞。

长荡莺花随处好，平津车马与心违。何年访尔空山里，相对清斋学息机。
题山水扇 其二
陈深（宋代）

江上层峰拥翠螺，人烟隐隐见岩阿。泊舟二子登平陆，遮莫风波奈尔何。
读范周士诗卷二首 其二
孙觌（宋代）

汗血苍龙种，名翚紫凤毛。赤霄行未稳，白雪句先高。

月斧将谁断，风斤可独操。雄夸赋云梦，莫学楚臣骚。
陪东泉郡公作霖料院
洪希文（元代）

峨峨高阁临江渚，千古惊涛拍石矶。瓦栋龟鱼知客至，水天霞石背人飞。

奔流电激玻璃碎，潋滟风生杖屦微。文采风流旧朝士，岳阳景物尚依依。
游雪峰将至大目溪
李弥逊（宋代）

造物随人意，轻帆百里间。舟痕风力健，客枕橹声闲。

山合尘纵断，秋高爽气还。望州相见处，蓦直透三关。
和松坡刘迂诗四首
廖行之（宋代）

满袖风埃季子裘，谁怜斗粟漫淹留。
栖迟岁月浑闲事，放浪湖山得胜游。
一律任渠从滥吹，数杯容我且浇愁。
只应好在平生志，更上陈登百尺楼。
病剧寄木生
田娟娟（明代）

楚天风雨绕阳台，百种名花次第开。
谁遣一番寒食信，合欢廊下长莓苔。
涂毒策禅师真赞
陆游（宋代）

骨相瓌奇，风神萧散。
貌肃而和，语尽而简。
画得者英气逼人，画不得者顶门上一双眼。
与蒋十二
彭汝砺（宋代）

孑立羁穷际，相逢邂逅间。交游新气概，尘土旧容颜。

共指青云远，同分白日闲。区区交友志，松柏满南山。
郑主簿宅看雪访梅听僧抚琴偶成四韵倩萧中立
陈藻（宋代）

鹅毛散乱三朝雪，乌帽沾濡六出花。
梅吐万枝香满室，桐听几曲兴乘槎。
蓬莱借问仙仇览，人世何妨醉释迦。
骚客平生挥字拙，萧郎为我走龙蛇。
黄帝梦游华胥国
《列子》（先秦）

(黄帝梦游华胥国，华胥之人)其国无帅长，自然而已。其民无嗜欲，自然而已。不知乐生，不知恶死，故无夭殇；不知亲己，不知疏物，故无爱憎；不知背逆，不知向顺，故无利害：都无所爱惜，都无所畏忌。入水不溺，入火不热。斫挞无伤痛，指擿无痟痒。乘空如履实，寝虚若处床。云雾不硋其视，雷霆不乱其听，美恶不滑其心，山谷不踬其步，神行而已。
题鹭丝画为庞地官赋 其一
倪谦（明代）

羽仪偶别凤池行，暂落芦花野岸傍。回首凌风忽飞去，碧天空阔海茫茫。
黄天荡阻风
薛师心（宋代）

野泊几人愁，浮踪果是沤。
轻舠同一羽，高浪即三秋。
欹枕江声震，开篷雨脚收。
风波身漫涉，何处有安流。
多丽 送叶慕庐南归
曹贞吉（清代）

恰新秋，一夜凉飙声急。指湘皋、晚烟淡处，章华台下荒宅。

挂蒲帆、白苹乡里，鲙鲈鱼、破玉盈尺。赤壁江声，乌林战地，楚南形胜，依稀记得。

击铜斗，歌成慷慨，棹碎空明碧。东篱畔、黄花满径，应待归客。

忆燕市匆匆文酒，西山乱入游屐。动公卿、五云词赋，才子人称掞天笔。

姑射仙姿，苎萝姝丽，如君流落也堪惜。悲团扇、班姬未老，永巷青苔隔。

桑干路、驴背书囊，席帽欹侧。
寿杨浩斋二首
程公许（宋代）

驾鹤飞来白玉京，疏髯秀色自仙真。
要看转物天机密，更念居间学力报。
孔孟以来扶坠绪，义黄向上属谁人。
雅知仁静宜黄耇，仙谷烟霞不尽春。
赠王子直
苏过（宋代）

南行几万里，亲旧书亦缺。谁知倾盖交，乃胜白头节。

去国日已远，凄凉瘴烟窟。未著绝交书，已叹交游绝。

门前空雀罗，巷语纷鴃舌。怪君一事无，访我此穷发。

自怜甑生尘，每愧羹屡颉。何以为子娱，江水清可啜。

男儿重志气，勿使变穷达。宁甘一瓢乐，耻为五斗折。

火急数相聚，回头君欲别。一榻当再悬，重来为君设。
送紫微沈舍人守越州
强至（宋代）

翁子怀章未足多，会稽归日已蹉跎。
舍人绿发垂金印，院吏朱衫导玉珂。
去国忠心倾斗极，过乡喜气压江波。
君王许便双亲养，奈渴黄麻紫诰何。
开襟
白居易（唐代）

开襟何处好，竹下池边地。馀热体犹烦，早凉风有味。

黄萎槐蕊结，红破莲芳坠。无奈每年秋，先来入衰思。
偈五首
释善清（宋代）

云从龙，风从虎，
冬至寒食一百五。自古相传直至今，
南泉不打监官鼓。参玄人，
休莽卤，甜者甜兮
苦者苦。直截毗卢向上关，
莫教错却来时路。
自遣
归仁（唐代）

日日为诗苦，谁论春与秋。一联如得意，万事总忘忧。

雨堕花临砌，风吹竹近楼。不吟头也白，任白此生头。
句
周因（宋代）

一网多收泮水英。
久别黄虚中忽会又别二诗道意
曹勋（宋代）

苹满烟沙柳满洲，绿荷风软转船头。
发篷亟作恁麽去，许事肯令如是休。
自有文章追洛下，莫缘誉处厌糟丘。
君能坐致钱流地，行达通明十二旒。
和曹明府游白沙相祠地二首 其一
陈吾德（明代）

银花浮动锦函开，郢曲新传白雪裁。自是登高能作赋，不因乘兴共衔杯。

湘漓地尽双流合，楚越疆分一水来。欲向江门问真派，愿携烟艇泛波回。
过达磨泉缅怀东坡
曾丰（宋代）

分野秦南海，城池汉尉佗。
功名徒自苦，寒暑暗相磨。
破寺容僧少，枯松阅士多。
我来空想象，百世一东坡。
奉使歌，美答理麻氏也
杨维桢（元代）

皇帝五年秋，皇华遣使行九州。
皇明明见万里外，犹恐阴噎生蜉蝣。
奉使代天明，四目达九幽。
假天喜怒私恩仇，欺皇明，是非一逆海倒流。
其中答理子，西边托周游。
西边有鸟其名为休留，复有老狐九尾而九头，扇妖作怪呼匹俦。
朘我赤子血，上敝十二旒。
力大泰山不可拔，答理子，一触泰山折之如不周。
呜呼汉有张纲，卫有吏酋，元有答理，足追前猷。
太史笔，不贬褒，我作歌诗继春秋。
临颍县
李廌（宋代）

日永行人渐困，路长饥马频嘶。
惊起一双白鹭，背人飞向前溪。
五郡
苏辙（宋代）

蜀人不信秦川好，食蔗従梢未及甘。
当道沙尘类河北，依山水及似江南。
观形随阜饮溪鹿，云气侵山食叶蚕。
犹有道人迎客笑，白须黄袖岂非聃。
宿石洞峡
冯时行（宋代）

五十七年来往处，扁舟几系乱云边。
江山寂寂浑无恙，鬓发丝丝也可怜。
水背黄牛吞七泽，杯翻白鹤过群仙。
差池世故浑如此，底事长歌亦浩然。
闻南轩张先生下世感忱有作
孙应时（宋代）

中原天意定何发，岂谓人才不素储。
前辈老成今殄瘁，丁年豪素重萧疏。
武侯岁晚出师表，贾谊平生流涕书。
社稷无疆恩泽厚，小臣何敢议盈虚。
壬子重九
韩琦（宋代）

菊有黄花气候移，重阳香萼已乾枝。金铃后坼孤芳在，玉液轻浮一醉宜。

烟渚去来鸿自适，霜丛飞绕蝶何知。风前客帽从吹落，且伴山翁倒接䍦。
题招提院静照堂
祖无择（宋代）

院静远嚣尘，虚堂缔构新。
几招台岭客，共话沃州春，
想像山中乐，优游物外身。
公卿诗满壁，雅正日相亲。
怀张叟
袁凯（明代）

说剑真无匹，论文亦有神。
气高真傲兀，头白自漂沦。
我正思前辈，谁当继后尘。
江南春草绿，何处觅行人。
代梁总挽郑舜举侍郎四首
刘宰（宋代）

几度除书下紫宸，从容千骑拥朱轮。
圣朝若第循良课，公是当时第一人。
初夏幽居杂赋七首 其七
陆游（宋代）

修名宁复冀，馀日苦无多。已叹堂堂去，将如寂寂何。

编篱护香草，埋盎贮清波。儿戏君无笑，相从且浩歌。
古风
陆游（宋代）

木生虽拱把，鲜不困斧斤。
枯朽亦可全，又以芗故焚。
嘉禾终銍艾，岂独草见耘。
此理讲已熟，要当尊所闻。
浪淘沙·昨日出东城
苏轼（宋代）

昨日出东城。试探春情。墙头红杏暗如倾。槛内群芳芽未吐，早已回春。

绮陌敛香尘。雪霁前村。东君用意不辞辛。料想春光先到处，吹绽梅英。
岁饥郡行赈恤过馀杭呈辛县尹
胡仲弓（宋代）

山城百货集，富庶如丰年。市有醉人卧，野无饿莩眠。

天目发深秀，馀不流清妍。山花堕酒盏，水鸟上渔船。

禄薄吏如隐，心閒令欲仙。人言风土美，我羡长官贤。

何须论赤望，此地称华颠。
明堂庆成五言二十韵
韩琦（宋代）

至矣君严父，其惟祀配天。明堂兹有法，路寝复申虔。

礼简刊前误，图新焕昔传。乾坤隆正位，辰火协高躔。

宗德停参侑，推尊独大圆。兼崇太极坐，并享总章筵。

节物丰秋后，斋精吉玄前。既祗真馆驾，遂洁閟宫牷。

泛洒轻尘失，涵濡惠泽先。直由诚意感，卒使祭无愆。

翌日回清跸，中宵俨邃延。一纯通肸蚃，五室敞蟺蜎。

和必流金石，馨非主豆笾。灵光烛窗户，飙驾触旄旃。

齐酌终三荐，神釐答万年。欢声摇海岳，瑞色变云烟。

馂已均庖贱，恩思被幅员。星鸡随敕竖，赦鹤下楼宣。

教不烦家至，民惟视德迁。普天知子道，斯匪化工然。
寄伯瞻
施敬（明代）

别后悠悠渺所思，使来浑不寄新诗。
云林一去无多地，风雨相违又许时。
芣菅绿深江路草，枇杷黄尽客窗枝。
多情惟有西斋月，曾照清宵醉酒卮。
过金陵上仆射王舒公
韦骧（宋代）

天眷皇图盛，真儒德性高。文章追孔孟，事业过伊皋。

难进轻三币，功收变一陶。斗枢符斡运，主柄赞持操。

万务繇吾揆，千龄庆所遭。邦财理丰本，民力较秋毫。

惠遍农无乏，输均役不骚。保兵知警守，禄吏绝贪饕。

信令朝廷重，伸威塞境牢。深谋压夷狄，侵地复岷洮。

万里耕桑富，中原气象豪。河淤开亿顷，海贡集千艘。

著义尊经典，更科待隽髦。养材从引类，设学派纷袍。

试士先三尺，传师或六韬。进贤轻似汲，去弊勇如薅。

化俗迁狙诈，乘时等凤翱。赤心全皦皦，鄙议过滔滔。

表正销群靡，言深决众謟。郭崔奢自减，杨墨谬皆逃。

勋烈轻铭鼎，光华外奏骜。台阶回远趾，仙观乞閒曹。

异宠藏珍带，优恩避节旄。钟山归旧隐，槐府辍先劳。

不宰经纶效，潜忘简策褒。烟云供啸咏，风月相游遨。

古寺唯轻屣，秋溪只小舠。羹调梅敛实，旱救雨收膏。

寰宇恬安枕，衣冠赋执翿。何时传入觐，群望慰嗷嗷。
江城子 秋思
李雯（清代）

一篙秋水淡芙蓉。晚来风，玳云重。检点幽花，斜缀小窗红。

罗袜生寒香细细，怜素影，近梧桐。

栖鸦零乱夕阳中。叹芳丛，诉鸣蛩。半卷鸾笺，心事上眉峰。

玉露金波无意冷，愁灭烛，听归鸿。
赋得马
刘删（南北朝）

独饮临寒窟，离群思北风。陈王欲观舞，御史自随骢。

边声陨客泪，果下益桃红。恒持沛艾影，解向平陵东。
瑞鹧鸪
华岳（宋代）

挑尽银缸半夜花。拍帘风劲卷龙沙。香传梅福深深意，春在钱塘小小家。

鸳被半闲才子恨，莺簧初转史君夸。归来醉体娇无力，压尽名园无限花。
八声甘州（寿吴叔永文昌、季永侍郎）
吴潜（宋代）

记高冈、两凤揽朝晖，翩翻万里来。向槐厅深处，松厅紧里，却立徘徊。一舸风帆烟浪，拟竖锦江桅。聊为玄晖老，共拂尘埃。

我亦归来岩壑，正不妨散诞，笑口频开。算人间成败，何用苦惊猜。便江南、求田问舍，把岁寒、三友一圈栽。今宵酒，只消鲸吸，不要论杯。
颂一百则 其十
释重显（宋代）

两喝与三喝，作者知机变。若谓骑虎头，二俱成瞎汉。

谁瞎汉，拈来天下与人看。
宫娃歌
李贺（唐代）

蜡光高悬照纱空，花房夜捣红守宫。
象口吹香毾覴暖，七星挂城闻漏板。
寒入罘罳殿影昏，彩鸾帘额著霜痕。
啼蛄吊月钩阑下，屈膝铜铺锁阿甄。
梦入家门上沙渚，天河落处长洲路。
愿君光明如太阳，放妾骑鱼撇波去。
寄题左叔宝昆仲松竹书院
曾丰（宋代）

南窗晃朗宜春夏，松竹与君为大雅。雨杂吾伊声洒洒，劝君读书无苟且。

北窗窈窕宜秋冬，松竹与君为大忠。风杂吾伊声沨沨，戒君读书无雷同。

竹生受虚松受实，根器性天道之质。他人见疏君见密，一薰旧染百俱失。

风雨不移君读书，由松之实悟竹虚。回首书皆糟粕馀，一真超然万物初。

松竹于学机相触，学成终不负松竹。拔地摩天立于独，逃独归群成更熟。
官舍见月三首
洪咨夔（宋代）

丛山拆一罅，碧天大如瓯。
更迟蹇予月，凉速老我秋。
常娥八月去，岁往应白头。
纵得大年药，能禁古今愁。
广寒正愁绝，更照雪外州。
些招肯来否，赤酒和糟篘。
庭下双梧桐，露重风飕飀。
采实当剥芡，蠙珠丽琼舟。
颓然径奏床，不问月去留。
梦中识归路，戏采儿伊优。
偈颂一百四十一首
释师范（宋代）

祖师巴鼻，衲僧巴鼻。
有些巴鼻，全没巴鼻。
侧犯·暮霞霁雨
周邦彦（宋代）

暮霞霁雨，小莲出水红妆靓。风定。看步袜江妃照明镜。飞萤度暗草，秉烛游花径。人静。携艳质、追凉就槐影。

金环皓腕，雪藉清泉莹。谁念省。满身香、犹是旧荀令。见说胡姬，酒垆寂静。烟锁漠漠，藻池苔井。
秋怀示黄预
陈师道（宋代）

窗鸣风历耳，道坏草侵衣。
月到千家静，林昏一鸟归。
冥冥尘外趣，稍稍眼中稀。
送老须公等，秋棋未解围。
书法华寺上方禅壁
方干（唐代）

砌下松巅有鹤栖，孤猿亦在鹤边啼。
卧闻雷雨归岩早，坐见星辰去地低。
一径穿缘应就郭，千花掩映似无溪。
是非生死多忧恼，此日蒙师为破迷。
寄赠介石沈高士并序
方回（元代）

两边巇险我居中，岂可挨西又捺东。
冷笑主人忘曲突，泥梁燕燕说春风。
星名诗呈提刑曾朝散
孔平仲（宋代）

华胄参元后，高门辅弼臣。庄池初奋翼，舜旦早逢辰。

云木千寻秀，炉金百炼纯。日边虚位著，楚尾望车尘。

尚德真肤使，存心信吉人。包含誉尤美，平格泽惟均。

短发怜衰老，黄金愧拊循。礼容长不责，恩义极相亲。

最要箕张口，深怜井有人。孤危荷全度，谋报毕馀身。
寒食前一历发黄堰明历抵定夸连历逆风吹沙不
赵蕃（宋代）

故人留我过寒食，童重宁同所历家。
苦信长年贪道里，翻成五历滞风沙。
拟从塔上占铃语，又见云间起砲车。
立遍津头无数柳，乱丝频摆失栖鸦。
冬日寄示两儿及甥
梁宪（明代）

此日不再得，翻然归思兴。忆渠年各长，叹我老相仍。

梦落天涯远，愁连海气凝。腊残犹作客，徙倚涕沾膺。
观善斋
项安世（宋代）

切切松上风，齿齿泉下石。
零露晓沾衣，童山夜升液。
失调名
佚名（宋代）

更作句桃符。
如梦令
朱雍（宋代）

池上数枝开遍。临水幽香清浅。楼上欲黄昏，吹彻一声晴管。零乱。零乱。衣上残英都满。
丁未仲夏赏月次雪斋韵
司马道（宋代）

邂逅成佳约，持杯喜月圆。素华千顷净，乐事两家全。

念旧惊同日，裁诗似先天。他乡欣得此，后会肯重延。
山下别杜少府
钱起（唐代）

把手意难尽，前山日渐低。情人那忍别，宿鸟尚同栖。

寸晷恋言笑，佳期欲阻暌。离云愁出岫，去水咽分溪。

庄叟几虚说，杨朱空自迷。伤心独归路，秋草更萋萋。
任丘道中回望西山有感
计东（明代）

不尽西山色，苍茫远帝都。内廷传甲第，我舌问妻孥。

寂寞隆中啸，悲凉督亢图。昔贤知未遇，时一哭穷途。
忆玉箫
韦皋（唐代）

黄雀衔来已数春，别时留解赠佳人。

长江不见鱼书至，为遣相思梦入秦。
满江红·千古襄阳
李曾伯（宋代）

千古襄阳，天岂肯、付之荆棘。宸算定、图回三载，一新坚壁。狼吻不甘春哨衄，马蹄又踏寒滩入。向下洲、一鼓扫群胡，三军力。连帅是，并州绩。宾佐有，雍丘逖。赖阴人成事，同心却敌。见说陈尸三十里，投鞍委甲如山积。待老臣、为作岘樊铭，劖诸石。
和周仲嘉再示三篇 其一
王洋（宋代）

旧日衣冠说武林，风流曾不减山阴。百年人物千山秀，万里功名天下心。

族姓人人誇盛事，溪山处处称高吟。后生欲听清商曲，莫学无弦只抚琴。
凌云寺
李习（唐代）

古寺临江间碧波，石梯深入白云窠。

僧禅寂寂无人迹，满地落花春又过。
送曾大尹
梁储（明代）

宿云收尽好风来，令尹帆樯此日开。人为循良添怅望，诗因离别句难裁。

枫宸玉帛千官会，花县琴书几日回。家近河阳春尚浅，满城桃李更须栽。
玩花五首 其二
徐凝（唐代）

曲尘溪上素红枝，影在溪流半落时。时人自惜花肠断，春风却是等闲吹。
兵乱后自嬄杂诗 其二十四
吕本中（宋代）

君父围城内，忽逾三月期。六龙时𡰈卼，百雉日孤危。

报国宁时策，全躯各有词。旄头渐低小，早晚定班师。
雪行
元德明（金朝）

五更驴背满靴霜，残雪离离草树荒。身在景中无句写，错教人比孟襄阳。
次韵牟主簿南湖客中
黄溍（元代）

遥望仙桡度碧湖，翩然高兴不枝梧。也知白发行相待，无奈青枝不受呼。

过眼光风殊猎猎，沾衣多露已涂涂。相逢幸及南枝好，一笑聊须引百壶。
圉城视囿
韩维（宋代）

下马步榛荟，吊古高阳门。
鸣蜩乱深樾，蔓草被颓垣。
席阴得佳木，解带休我烦。
二年官儒馆，始叹吏役喧。
学圃蹈孔戒，征利服轲言。
黾勉职事间，大惧失所存。
秋风熟梨枣，令人思故园。
保福萃长老写师像求赞
释正觉（宋代）

少食枣而齿黄，老饱盐而瘿亡。
兔分月魄入犀角，蜂採华滋归蜜房。
源深流长，体明用光。
巍巍堂堂，炜炜煌煌。
檀篆香消默无语，乌藤相伴倚绳床。
韩愈请益大颠图赞
释心月（宋代）

去国迢迢路八千，归心日夕九重天。
当机不领到家句，且向途中快著鞭。